
PERUSTELUT – YHTEENVETO TOSISEIKOISTA JA HAVAINNOISTA
[bookmark: _Hlk232586093]Välimerellä harjoitettava kalastus on osa Euroopan historiaa, kulttuuria ja identiteettiä. Kalastustoiminta on ollut vuosisatojen ajan keskeinen osa Välimeren rannikkoyhteisöjen taloudellista ja sosiaalista kehitystä. Se takaa ruoan miljoonille eurooppalaisille ja edistää myös alueellista yhteenkuuluvuutta, työllisyyttä ja syvälle juurtuneiden perinteiden ja osaamisalojen säilyttämistä.
Läntisen Välimeren pohjakalakantoja hyödyntäviä kalastuksia koskevasta monivuotisesta suunnitelmasta annetulla asetuksella (EU) 2019/1022 vastattiin tarpeeseen varmistaa tiettyjen sellaisten kalakantojen elpyminen, joihin kohdistuu paineita. Meriluonnonvarojen kestävä hyödyntäminen on alan toimijoiden, jäsenvaltioiden ja EU:n toimielinten yhteinen tavoite. Yli viisi vuotta jatkuneen täytäntöönpanon aikana saadut kokemukset kuitenkin osoittavat, että nykyisessä sääntelykehyksessä on merkittäviä rajoitteita, jotka edellyttävät perusteellista ja kiireellistä tarkistamista, jotta voidaan edistää EU:n yhteistä tavoitetta parantaa kilpailukykyä kaikilla osa-alueilla.
Välimeren laivastossa on toteutettu tänä aikana poikkeuksellisia sopeutumistoimia. Kalastajat ovat myöntyneet peräkkäisiin pyyntiponnistuksen vähennyksiin, heille on aiheutunut merkittäviä taloudellisia kustannuksia ja he ovat investoineet merkittävästi varoja toimintansa kestävyyden parantamiseen. Valikoivampien pyydysten käyttöönotto, trooliovien lisääminen aluksiin, valikoivampien verkkojen käyttö ja muut tekniset parannukset ovat osoitus alan sitoutumisesta luonnonvarojen säilyttämiseen ja ympäristövaikutusten vähentämiseen, jotta se voi jatkaa toimintaansa, joka tukee Välimerellä tuhansia kalastusyrityksiä, joista suurin osa on perheyrityksiä.
Näiden toimien avulla on saatu aikaan myönteisiä tuloksia tiettyjen kantojen osalta. Suunnitelman käytännön täytäntöönpanossa on kuitenkin ilmennyt myös merkittäviä taloudellisia ja sosiaalisia vaikeuksia. Monissa tapauksissa kalastuspäivien jatkuva vähentäminen on johtanut siihen, että alusten toiminta on lähellä kannattavuuden vähimmäiskynnystä tai jopa sen alapuolella, mikä vaarantaa kalastusyritysten kannattavuuden, sukupolvenvaihdoksen ja työpaikkojen säilymisen rannikkoyhteisöissä.
Tässä arvioinnissa nostetaan esille, että monivuotisessa suunnitelmassa tällä hetkellä sovellettavassa menetelmässä annetaan edelleen ensisijainen painoarvo biologisille indikaattoreille eikä oteta riittävästi huomioon kalastuksenhoitoa koskevista päätöksistä johtuvia sosioekonomisia seurauksia. Yhteinen kalastuspolitiikka perustuu kolmeen toisistaan erottamattomaan pilariin: ympäristön kestävyyteen, taloudelliseen kestävyyteen ja sosiaaliseen kestävyyteen. Niistä yhtäkään ei voida kehittää erillään.
Esittelijä pitää erityisen huolestuttavana ”haavoittuvimman kannan” käsitteen soveltamista, mikä on johtanut pyyntiponnistuksen hallinnointia koskevaan jäykkään järjestelmään, joka perustuu niin kutsuttujen pullonkaulalajien logiikkaan. Tässä lähestymistavassa ei oteta asianmukaisesti huomioon Välimeren sekakalastuksen todellisuutta, jolle on ominaista useiden lajien samanaikainen pyydystäminen ja suuri toiminnallinen monimuotoisuus alueiden ja laivastonosien välillä.
Mietinnössä ehdotetaan siksi asetuksen kunnianhimoista uudistamista, jolla sen toimivuus mukautetaan Välimeren kalastuksen todellisiin ominaispiirteisiin. Ehdotettuihin muutoksiin sisältyy ”haavoittuvimman kannan” määritelmän poistaminen, sosioekonomisten perusteiden nimenomainen sisällyttäminen osaksi päätöksentekoa ja kalastuspäivien jakamista sekä 4 artiklan uudistaminen siten, että siinä otetaan kaikilta osin huomioon tällaisten kalastusten monimuotoinen luonne.
Lisäksi ehdotetaan, että käyttöön otetaan joustomekanismeja, joita on jo muissa Euroopan unionin monivuotisissa suunnitelmissa, mukaan lukien pyyntiponnistuksen vuotuisia vähennyksiä rajoittavat vakauttajat, vuotuiset siirrot ja paremmin ennakoitavissa olevat hallinnointijärjestelmät, joiden avulla yritykset voivat suunnitella toimintaansa ja investointejaan keskipitkällä ja pitkällä aikavälillä.
Myös tiettyjen kalastusten erityistilanteeseen on kiinnitettävä erityistä huomiota. Aristeus antennatus -katkaravun pyynti on hyvä esimerkki liian monimutkaisesta sääntelystä, sillä siihen sovelletaan sekä kiintiöjärjestelmää että pyyntipäiviä koskevia rajoituksia. Tästä kaksinkertaisesta rajoituksesta on aiheutunut merkittäviä taloudellisia ja toiminnallisia vaikeuksia, ja siksi mietinnössä kehotetaan poistamaan se kiireellisesti.
Välimeren kalastuksen hallinnan parantaminen edellyttää myös päätösten tieteellisen perustan vahvistamista. Luotettavien tietojen saatavuus, kansallisten, eurooppalaisten ja alueellisten tieteellisten elinten välinen koordinointi ja yhteistyö Välimeren yleisen kalastuskomission kanssa ovat olennaisia tekijöitä avointen ja tietoon perustuvien päätösten varmistamiseksi. Vastaavasti on tarpeen arvioida asianmukaisesti jo hyväksyttyjen toimenpiteiden todellisia vaikutuksia ennen kuin harkitaan kalastusmahdollisuuksien lisävähennyksiä.
Välimeren kalastuksen kestävyys ei riipu yksinomaan EU:n laivastoista. Laittoman, ilmoittamattoman ja sääntelemättömän kalastustoiminnan jatkuminen Välimeren alueella sekä rannikkovaltioiden väliset erot säännösten noudattamisessa aiheuttavat epäreilua kilpailua ja vaarantavat eurooppalaisten kalastajien ponnistelut. Mietinnössä kannatetaankin alueellisen yhteistyön, Välimeren yleisen kalastuskomission aseman sekä jäsenvaltioiden ja Euroopan kalastuksenvalvontaviraston valvonta-, tarkastus- ja tarkkailuvalmiuksien vahvistamista.
Kalastus on Euroopan unionille myös strateginen ala. Kalatalouden tuotanto on keskeinen voimavara, jota on suojeltava ja vahvistettava geopoliittisessa tilanteessa, jossa strategisen riippumattomuuden ja elintarviketurvan merkitys kasvaa. Nykyaikaisen, kilpailukykyisen ja kestävän laivaston ylläpitäminen on välttämätöntä, jotta voidaan vähentää riippuvuutta kolmansista maista peräisin olevasta tuonnista ja varmistaa korkealaatuisten kalastustuotteiden tarjonta eurooppalaisille kuluttajille.
Lisäksi esittelijä pitää välttämättömänä, että läntisen Välimeren monivuotisen suunnitelman tuleva tarkistaminen toteutetaan osana laajempaa pyrkimystä yksinkertaistaa ja nykyaikaistaa yhteistä kalastuspolitiikkaa. EU:n sääntelyllä on jatkossakin varmistettava resurssien kestävyys, mutta sen on myös oltava ymmärrettävämpää, oikeasuhteisempaa ja alan operatiiviseen todellisuuteen mukautettua. EU:n kalastuslaivaston kilpailukyky, sukupolvenvaihdos, innovointi ja taloudellinen kannattavuus on asetettava jälleen unionin kalastuspolitiikan ytimeen.
Tämän mietinnön tarkoituksena on edistää tätä tavoitetta tasapainoisella ehdotuksella, jossa yhdistyvät ympäristön kestävyys, taloudellinen kannattavuus ja sosiaalinen yhteenkuuluvuus ja jolla varmistetaan Välimeren kalastuksen ja siitä riippuvaisten yhteisöjen tulevaisuus.

[bookmark: _Toc233813301]EUROOPAN PARLAMENTIN PÄÄTÖSLAUSELMAESITYS
läntisen Välimeren pohjakalakantoja hyödyntäviä kalastuksia koskevasta monivuotisesta suunnitelmasta
(2026/2074(INI))
Euroopan parlamentti, joka
–	ottaa huomioon läntisen Välimeren pohjakalakantoja hyödyntäviä kalastuksia koskevan monivuotisen suunnitelman,
–	ottaa huomioon Euroopan unionista tehdyn sopimuksen (SEU) 3 artiklan 3 kohdan, Euroopan unionin toiminnasta tehdyn sopimuksen (SEUT) 4 artiklan, 43 artiklan 3 kohdan ja 191 artiklan ja Euroopan unionin perusoikeuskirjan 37 artiklan,
–	ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11. joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (YKP-asetus),
–	ottaa huomioon läntisen Välimeren pohjakalakantoja hyödyntäviä kalastuksia koskevasta monivuotisesta suunnitelmasta ja asetuksen (EU) N:o 508/2014 muuttamisesta 20. kesäkuuta 2019 annetun Euroopan parlamentin ja neuvoston asetuksen (EU) 2019/1022,
–	ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20. kesäkuuta 2019 annetun Euroopan parlamentin ja neuvoston asetuksen (EU) 2019/1241,
–	ottaa huomioon tonnikalan monivuotisen hoitosuunnitelman vahvistamisesta Itä‑Atlantilla ja Välimerellä, asetusten (EY) N:o 1936/2001, (EU) 2017/2107 ja (EU) 2019/833 muuttamisesta sekä asetuksen (EU) 2016/1627 kumoamisesta 13. syyskuuta 2023 annetun Euroopan parlamentin ja neuvoston asetuksen (EU) 2023/2053,
–	ottaa huomioon neuvoston asetuksen (EY) N:o 1224/2009 muuttamisesta sekä neuvoston asetusten (EY) N:o 1967/2006 ja (EY) N:o 1005/2008 ja Euroopan parlamentin ja neuvoston asetusten (EU) 2016/1139, (EU) 2017/2403 ja (EU) 2019/473 muuttamisesta kalastuksenvalvonnan osalta 22. marraskuuta 2023 annetun Euroopan parlamentin ja neuvoston asetuksen (EU) 2023/2842,
–	ottaa huomioon Yhdistyneiden kansakuntien elintarvike- ja maatalousjärjestön (FAO) Välimeren yleisen kalastuskomission (GFCM) raportin Välimeren ja Mustanmeren kalastuksen tilasta,
–	ottaa huomioon yhteisön meriympäristöpolitiikan puitteista 17. kesäkuuta 2008 annetun Euroopan parlamentin ja neuvoston direktiivin 2008/56/EY (meristrategiapuitedirektiivi),
–	ottaa huomioon merten aluesuunnittelun puitteista 23. heinäkuuta 2014 annetun Euroopan parlamentin ja neuvoston direktiivin 2014/89/EY (merten aluesuunnitteludirektiivi),
–	ottaa huomioon 10. joulukuuta 2020 julkaistun tieteellis-teknis-taloudellisen kalastuskomitean (STECF) raportin YKP:n sosiaalisesta ulottuvuudesta (STECF 20‑14),
–	ottaa huomioon 11. toukokuuta 2023 antamansa päätöslauselman ”Kohti vahvaa ja kestävää EU:n leväalaa”,
–	ottaa huomioon 19. tammikuuta 2023 antamansa päätöslauselman pienimuotoisen kalastuksen tilanteesta EU:ssa ja tulevaisuudennäkymistä,
–	ottaa huomioon 18. tammikuuta 2024 antamansa päätöslauselman yhteisen kalastuspolitiikan täytäntöönpanon tilanteesta ja tulevaisuudennäkymistä,
–	ottaa huomioon 5. kesäkuuta 2025 annetun komission tiedonannon ”Eurooppalainen valtamerisopimus” (COM(2025)0281),
–	ottaa huomioon sisämarkkinoita käsittelevän huhtikuussa 2024 julkaistun Enrico Lettan raportin ”Much more than a Market”,
–	ottaa huomioon Euroopan kilpailukyvyn tulevaisuutta käsittelevän 9. syyskuuta 2024 julkaistun Mario Draghin raportin ”The future of European competitiveness”,
–	ottaa huomioon 18. heinäkuuta 2024 esitetyt poliittiset suuntaviivat seuraavalle Euroopan komissiolle 2024–2029,
–	ottaa huomioon 29. tammikuuta 2025 annetun komission tiedonannon ”EU:n kilpailukykykompassi” (COM(2025)0030),
–	ottaa huomioon 16. lokakuuta 2025 annetun yhteisen tiedonannon ”Välimeren sopimus – yksi meri, yksi sopimus, yhteinen tulevaisuus”,
–	ottaa huomioon 6. kesäkuuta 2025 annetun komission tiedonannon ”Kestävä kalastus EU:ssa: tilannekatsaus ja suuntaviivat vuodeksi 2026” (COM(2025)0296),
–	ottaa huomioon työjärjestyksen 55 artiklan sekä valiokunta-aloitteisten mietintöjen laatimista koskevasta lupamenettelystä 12. joulukuuta 2002 tehdyn puheenjohtajakokouksen päätöksen 1 artiklan 1 kohdan e alakohdan ja liitteen 3,
–	ottaa huomioon kalatalousvaliokunnan mietinnön (A10‑0000/2026),
A.	ottaa huomioon, että Välimeri on yksi maailman monimuotoisimmista merialueista, joka tukee kalastuksesta vuosituhansien ajan eläneitä rannikkoyhteisöjä ja -talouksia, ja että se on sivilisaatioiden kehto ja Euroopan kulttuurisen, historiallisen ja taloudellisen identiteetin peruspilari;
B.	ottaa huomioon, että Välimeren kalastusala on olennaisen tärkeä EU:n työllisyyden, alueellisen yhteenkuuluvuuden ja elintarviketurvan kannalta;
C.	ottaa huomioon, että seitsemän viime vuoden aikana Välimeren kalastuslaivastojen pyyntiponnistukseen on tehty merkittäviä vähennyksiä ja että joidenkin laivastojen, kuten Espanjan lipun alla purjehtivien troolarien, osalta nämä vähennykset ovat olleet yli 44 prosenttia;
[bookmark: _Hlk232249914]D.	ottaa huomioon, että erityisesti Välimeren kalastuslaivastossa on toteutettu merkittäviä sopeutumistoimia, joilla on pyritty mukautumaan kestävämpiin käytäntöihin ja innovoimaan niitä, erityisesti troolauksessa;
E.	ottaa huomioon, että Välimeren laivastoon sovellettavat korvaavat toimenpiteet ovat auttaneet lieventämään osittain pyyntiponnistukseen tehtyjen vähennysten sosioekonomisia vaikutuksia, mutta ne eivät riitä varmistamaan alan pitkän aikavälin kannattavuutta;
F.	ottaa huomioon, että STECF ja GFCM ovat todenneet, että Välimeren pohjakalakantoja koskevissa tieteellisissä tiedoissa on edelleen merkittäviä puutteita, minkä vuoksi niitä on vaikea arvioida asianmukaisesti;
G.	ottaa huomioon, että pyyntiponnistuksen kytkeminen haavoittuvimpaan kantaan on tosiasiassa tehnyt joistakin lajeista niin kutsuttuja pullonkaulalajeja, joilla on suhteettomia vaikutuksia sekakalastukseen ja alan taloudelliseen kannattavuuteen;
H.	ottaa huomioon, että läntisen Välimeren monivuotisen suunnitelman viiden vuoden täytäntöönpanon aikana saadut tulokset ovat vaihtelevia ja että myönteisiä elpymisen merkkejä on nähtävissä tiettyjen kantojen, kuten syvänmerenkatkaravun, osalta, kun taas toisten kantojen, erityisesti haavoittuvimpien kummeliturskakantojen, elpyminen on ollut hitaampaa;
I.	ottaa huomioon, että läntisen Välimeren monivuotisesta suunnitelmasta puuttuvat muissa unionin monivuotisissa suunnitelmissa olevat vuotuiset jousto- ja vakautusmekanismit, mikä aiheuttaa oikeudellista epävarmuutta ja heikentää taloudellista ennustettavuutta;
J.	ottaa huomioon, että Välimeren sekakalastus, jossa saaliiksi saadaan samanaikaisesti useita lajeja, edellyttää mukautuvia hoitotoimenpiteitä, joissa otetaan huomioon laivaston valikoivuus, kalastusvälineitä koskevat innovaatiot ja sosioekonominen häiriönsietokyky;
K.	ottaa huomioon, että laitonta, ilmoittamatonta ja sääntelemätöntä kalastusta (LIS‑kalastusta) ja kolmansien maiden laivastojen toimintaa Välimerellä ei edelleenkään valvota riittävästi, mikä vaikuttaa kielteisesti kalakantoihin ja EU:n laivaston kilpailukykyyn;
[bookmark: _Hlk232249365]L.	toteaa, että kalastusalan houkuttelevuutta on lisättävä, jotta voidaan varmistaa sukupolvenvaihdos sekä parantaa alan kilpailukykyä ja varmistaa sen kannattavuus;
M.	ottaa huomioon, että Euroopan meri-, kalatalous- ja vesiviljelyrahasto on olennaisen tärkeä, jotta voidaan parantaa kalastus- ja vesiviljelyalan kestävyyttä ja kilpailukykyä, tukea paikallisia kalatalouden toimintaryhmiä ja vahvistaa rannikkoyhteisöjen kehitystä, minkä vuoksi se olisi säilytettävä erillisenä rahastona, jolla on riittävä rahoitus;
Läntisen Välimeren monivuotisen suunnitelman uudistaminen
1.	kehottaa komissiota esittämään 1. joulukuuta 2026 mennessä lainsäädäntöehdotuksen asetuksen (EU) 2019/1022 kattavasta uudistamisesta, jossa asetusta muutetaan seuraavasti:
a)	korvataan nykyiset 4 artiklan 3 kohdassa säädetyt pyyntiponnistuksen vähentämistä koskevat säännöt erityisellä sekakalastuksen hoitoa koskevalla lähestymistavalla, jota sovelletaan muissa monivuotisissa suunnitelmissa, ja luovutaan kalastuspäivien rajoittamisesta niin kutsuttujen pullonkaulalajien vuoksi;
b)	otetaan käyttöön mukautuvia joustomekanismeja, kuten se, että kalastusmahdollisuuksista siirretään vuosittain vähintään 10 prosenttia, ja määritetään pyyntiponnistuksen hallinnointia varten kaksivuotiset syklit, jotta mahdollistetaan pitkän aikavälin ennustettavuus kalastajille ja jalostusaloille;
c)	otetaan käyttöön vakauttajia, joilla rajoitetaan vähennykset ja päivien lisäykset 20 prosenttiin edellyttäen, että kannattavuusraja ylittyy, sisällyttämällä sosioekonomiset vaikutukset nimenomaisesti osaksi päätöksentekoa (3 artikla);
2.	panee tyytyväisenä merkille komission 26. toukokuuta 2026 julkaiseman kannanottopyynnön monivuotista suunnitelmaa koskevaa vaikutustenarviointia varten sekä komission sitoumuksen arvioida toteutettujen toimenpiteiden sosioekonomiset vaikutukset;
[bookmark: _Hlk232250351]3.	kehottaa komissiota järjestämään pakollisia kuulemisia kaikkien asiaankuuluvien sidosryhmien, erityisesti Välimeren neuvoa-antavan toimikunnan, alueellisten tieteellisten elinten, kalastajajärjestöjen ja jalostusteollisuuden, kanssa ennen uusien rajoitusten hyväksymistä;
4.	kehottaa komissiota tarkastelemaan kiireellisesti uudelleen Aristeus antennatus ‑katkaravun pyynnin erityistilannetta, sillä se on ainoa laji, johon sovelletaan samanaikaisesti kahta eri pakkokeinoa eli kiintiöjärjestelmää ja pyyntipäivien rajoituksia, jotta voidaan poistaa kaksinkertainen sääntelytaakka, jolla on ollut erityisen vakava vaikutus tämän pyynnin taloudelliseen ja toiminnalliseen kannattavuuteen läntisellä Välimerellä;
Kalastuksen hallinnan vahvistaminen Välimerellä: tiede, seuranta ja alueellinen yhteistyö
[bookmark: _Hlk232250426]5.	kehottaa komissiota ja jäsenvaltioita vahvistamaan kalastusta koskevan tieteellisen tutkimuksen koordinointia viimeisimmillä tiedoilla Euroopan, jäsenvaltioiden ja alueiden tasolla sekä parantamaan yhteentoimivuutta ja vaihtoa EU:n, GFCM:n ja kansallisten teknisten laitosten tietokantojen välillä;
[bookmark: _Hlk232251342]6.	on erittäin huolestunut tiedoista, joiden mukaan kolmannet maat ovat harjoittaneet LIS‑kalastusta Välimeren vesillä, myös jäsenvaltioiden talousvyöhykkeillä; korostaa tarvetta perustaa Euroopan tuontivalvontavirasto, jotta voidaan estää LIS-kalastuksesta peräisin olevien tuotteiden pääsy sisämarkkinoille;
[bookmark: _Hlk232250512]7.	kehottaa komissiota vahvistamaan alueellista yhteistyötä sisällyttämällä läntisen Välimeren monivuotisen suunnitelman unionin naapuruuspolitiikan laajempaan kehykseen; suhtautuu myönteisesti Välimeren sopimuksen tavoitteisiin vahvistaa kalastuksen hallintaa, valvontaa, tarkastuksia, seurantaa ja tarkkailua koskevaa yhteistyötä LIS-kalastuksen torjumiseksi;
Tasapuolisen tuen varmistaminen Välimeren kalastukselle
[bookmark: _Hlk232250717]8.	kehottaa komissiota ja jäsenvaltioita osoittamaan vähintään 7,29 miljardin euron määrärahat, joilla tuetaan laivaston nykyaikaistamista ja uudistamista (mukaan lukien valikoivat pyydykset, vähäpäästöiset moottorit ja digitaalinen seuranta), väliaikaisia keskeyttämisiä ja talouden monipuolistamisohjelmia;
9.	kehottaa Euroopan komissiota esittämään yhteisen kalastuspolitiikan kilpailukyvyn varmistamiseksi yksinkertaistamista koskevan lainsäädäntöpaketin, johon sisältyy läntisen Välimeren pohjakalakantoja koskevasta monivuotisesta suunnitelmasta annetun asetuksen kohdennettu tarkistaminen siten, että siihen sisällytetään tässä mietinnössä yksilöidyt muutokset ja mukautukset;
[bookmark: _Hlk232096158]10.	kehottaa komissiota antamaan ennen kalastusmahdollisuuksien lisävähennyksiä riittävästi aikaa sille, että jo toteutetut toimenpiteet voivat tuottaa mitattavissa olevia tuloksia ja että niiden biologiset, taloudelliset ja sosiaaliset vaikutukset voidaan arvioida asianmukaisesti;
11.	kehottaa puhemiestä välittämään tämän päätöslauselman neuvostolle ja komissiolle.

Esittelijä on yksin vastuussa edellä olevan luettelon laatimisesta.
Kun luettelossa mainitaan luonnollisen henkilön nimi ja/tai tehtävänimike, esittelijä vakuuttaa antaneensa kyseiselle henkilölle Euroopan parlamentin tietosuojaselosteen numero 484 (https://www.europarl.europa.eu/data-protect/index.do), jossa määritetään henkilötietojen käsittelyyn sovellettavat ehdot ja siihen liittyvät oikeudet.

